吴梦旸
同潘景升顾嘿孙集湖上代妓作
妾家白门杨柳下，杨柳当年系郎马。
又住钱塘杨柳边，杨柳仍藏乌哑哑。
生憎哑哑乌，逐郎郎在湖，聊复为郎提玉壶。
泛月月未起，萧萧一湖水。
向月人人道有情，未见情人为情死。
君不见白使君苏使君，一呼小蛮一朝云。
今日妾歌《懊恼》词，借问使君闻不闻？无端再唱《金陵
》乐，若个天涯不流落。
好认西湖是妾家，南屏山前多藕花。
藕花折郎手，花飘不得藕。
心知郎有他，为郎来劝酒。
一诉姊妹知，不如诉郎友。
将寻小小过西陵，月落天低江渡口。